
Lovasturizmus Lajosmizsén és környékén

Kulcsszavak: turizmus; lovasturizmus; kérdőív; interjú
Rezümé
Kutatásomat a Bács-Kiskun vármegyei Lajosmizsén és környékén végeztem, a lovasturizmus témakörében. A probléma meghatározása és a kutatási kérdések megfogalmazása után áttanulmányoztam a szükséges szakirodalmakat. Bemutattam a turizmus fogalmát, jelentőségét, GDP-hez való hozzájárulását, szereplőit és főbb formáit.
Ezt követően áttértem a lovasturizmus kérdésköréhez. Ezen belül szó volt a lovas szektor meghatározásáról, a lovasturizmusról általában, magyarországi helyzetéről, a lovas szolgáltatók patkós minősítéséről, valamint a lovasturizmussal kapcsolatos hazai és nemzetközi célokról. Különbséget tettem aktív és passzív lovasturizmus között.
A munkát a vizsgált földrajzi terület bemutatásával folytattam. Fontosnak tartottam, hogy először Bács-Kiskun vármegye sajátosságairól, valamint az itt tartott konferenciákon megfogalmazott célokról írjak. Ezt követően Lajosmizse és környéke adottságaival foglalkoztam.

Primer kutatásomat két részre osztottam. Egyrészt interjú formájában megkerestem néhány lovas szolgáltatót, másrészt kérdőíves felmérést is alkalmaztam a Lajosmizsén és környékén található szolgáltatásokkal kapcsolatban.

Az interjú során három intézmény válaszolt a kérdéseimre. A beszélgetések során szerzett tapasztalatok alapján tudok néhány dologra következtetni. Fontos, hogy a lovas programokat kínáló létesítmények szállást is biztosítsanak a vendégeik számára. Manapság a szolgáltatók nagy hangsúlyt fektetnek a rendezvényekre is. A megkérdezettek szerint a lovas szolgáltatások kínálata nem elég ahhoz, hogy egy vállalkozást hosszú távon nyereségesen tudjanak működtetni, de kiegészítő tevékenységekkel együtt megéri. A három hely adatai alapján megállapítható, hogy a programokon résztvevő vendégek 53%-a külföldi.

A kérdőív elkészítésekor az volt a célom, hogy megismerjem az emberek véleményét a témámmal kapcsolatban, valamint, hogy felmérjem a térség népszerűségét és a lovas szolgáltatásokkal kapcsolatos elégedettséget. A válaszok alapján megállapítható, hogy Lajosmizse és környéke népszerű a lovas programok terén. Az aktív programok közül a túra- és tereplovaglás, míg a passzív programok közül a hagyományos lovasbemutató és a lovas kocsikázás a legkedveltebb. Az elemzés végén összegyűjtöttem a magyar lovasturizmus helyzetéről, húzóerejéről, és problémáiról szóló véleményeket.



